Pɛl 30
Ruaacni A-gur
1
Ti̱ti̱ kɛ thuɔ̱ɔ̱k ruaacni A-gur gat Yakɛɛ.
Cuɛ wee /ci Kuoth te kɛɛl
kɛ ɣä rɛy cucädä
kä cä thil buɔ̱m.
2
/Ciɛ ɣän ram mi com rɛy nath.
Ɣän thilɛ ɣä ca̱r mi ce̱tkɛ
ca̱r ran.
3
Ɣän kuecä pɛl,
kä ŋäc ŋɔaani Kuɔth
thilɛ jɛ kä ɣä.
4
Kä ɛŋa ci wä nhial ɔ
kä cɛ luny piny?
Kä ɛŋa ci jiɔam kɔn käp
kɛ tetdɛ mɔ?
Kä ɛŋa ci pi̱w kɔn yiɛn
kɛ bi̱i̱ ɔ?
Kä ɛŋa ci pek ɣɔaa kɔn
la̱t ɔ?
Kä cɔal kɛ jɛ i̱di,
kä cɔal kɛ gatdɛ i̱di?
Läri jɛ ɣä mi ŋäci jɛ!
5
Kä ruac Kuɔth mi cɛ lat ɛ thuɔ̱k,
kä jɛn ɛ ko̱t kä nɛy tin
tɛ̱̈ɛ̱̈ kɛ rɔ̱ kä jɛ.
6
Kä /cu ruacdɛ rep,
amäni mi bɛ ji̱ luk,
kä ba ji̱ jek latdi ni kac.
7
Kä bä rɛw thiec kä ji̱ Kuoth,
/cu kɛ pen ɣä a /ka̱n ni li̱w.
8
Woc kac kä ɣä.
Kä /cu ɣä moc can kɛnɛ ria̱ŋ.
Käm ni ɣä mi̱eth
mi ro̱ŋ kɛ ɣä,
9
amäni mi bä ria̱ŋ,
a bä ji̱ gak i̱,
“Kuoth Nhial ɛŋa?”
Kiɛ bi ɣän a can a bä kual,
a bä cio̱t Kuɔthdä ŋar ŋar.
10
/Cu kuany lat jɔ̱ɔ̱r kɛ kuäärɛ,
amäni mi bɛ ji̱ lam,
a bi tekɛ duer.
11
Tëëkɛ nɛy ti kuëthkɛ gua̱ni,
kä /ca mani nhɔk.
12
Tëëkɛ nɛy ti car kɛ jɛ
ɛn ɣöö gɔw kɛn,
kä /ca rɔ lak kɛ jiäkiɛn.
13
Tëëkɛ nɛy ti car kɛ jɛ gɔw
ni kɛn ɛlɔ̱ŋ,
kuɛ la gɔɔy mi ni̱n di
car kɛ mɔ!
14
Tëëkɛ nɛy ti mackɛ can
kɛnɛ li̱eem,
kɛ ɣöö ɛ jɛn duɔ̱ɔ̱p
in tëk kɛ kɛ.
15
Te cuɛɛy kɛ nyier da̱ŋ rɛw ti la
wiee i̱,
“Mocä, mocä.”
Kɛ diɔ̱k ti /ci dee met ria̱ŋ.
kɛ ŋuaan ti /ca ɣöö,
“Cɛ ro̱ŋ,” dëë met lar.
16
Wec jɔɔkni, kɛ ciek mi
thil gaat,
kɛ piny mi /ci dee met
ro̱ŋ kɛ pi̱w,
kɛ mac mi /ci dee met wee i̱,
“Cɛ ro̱ŋ.”
17
Kä ram mi dɔl gua̱n kä lo̱k man,
ba waŋdɛ lööl raar
ɛ jakɔa̱a̱k,
kä ba jɛ cam ɛ nyoŋgool.
18
Tëëkɛ diɔ̱k ti ga̱ykɛ ɣä,
kɛ ŋuaan ti /cä ŋäc.
19
Ta̱a̱ cuɔr nhial puɔ̱ɔ̱rä,
ja̱l thɔa̱a̱l rɛy päämni,
kɛ babuur rɛy bari,
kɛ wut kɛnɛ ciek
ti nhɔakɛ rɔ.
20
Kä nɛmɛ ɛ duɔ̱ɔ̱p ciëk mi dho̱o̱m,
la dho̱mɛ, kä bɛ rɔ lak
kä bɛ wee i̱,
“Thilɛ duer mi cä la̱t.”
21
Tëëkɛ diɔ̱k ti lathɛ piny kɛ kɛ,
kɛ ŋuaan ti /cɛ dee rut.
22
Ɛ kuany mi cia̱ kuäär,
kɛ dɔ̱a̱r mi ci ria̱ŋ kɛ kuän.
23
Kɛ ciek mi lökɛ kä ca kuɛn,
kɛ läät nyaal mi ci gua̱th ciëk
in la kuäärɛ jɛ guäl.
24
Tëëkɛ ŋuaan ti kuiy wi̱i̱ muɔ̱ɔ̱n,
duundɛ ɣöö pɛlkɛ ɛlɔ̱ŋ.
25
Ŋi̱c /ci kɛ bum,
kä la duɔlkɛ mi̱ethdiɛn
nikɛ mäy.
26
Kun /cɛ bum kɛ raan,
kä cieŋɛ rɛy päämni.
27
Kɔaryɔaamni thilɛ kɛ kuäär,
kä la jälkɛ bua̱a̱ni.
28
Lo̱kuɛ̈ɛ̈t räk deri jɛ käp kɛ tetdu,
kä ŋotdɛ cieŋɛ dho̱ri kua̱ri.
29
Tëëkɛ ŋuaan ti jäl a thil dual.
30
Lony in thilɛ ley mi
dualɛ kɛ jɛ,
31
kɛnɛ tuut man nyateer,
kɛ thäk dɛ̈ɛ̈l böwä,
kɛ kuäär mi jäl nhiam
nɛɛnikɛ.
32
Kä mi ɛ ji̱n dɔ̱a̱r, mi liak rɔ,
kä caari lät kä ti jiäk,
käpni rɔ cuɔ̱ŋ
kä cäri agɔaa.
33
Ja̱k caak no̱o̱ŋɛ liɛɛth,
kä nhiëc wuɔ̱m no̱o̱ŋɛ riɛm,
kä kok gaak thi̱n no̱o̱ŋɛ riɛk.
